જુલાઈ, ૨૦૧૧માં મેં મારી વ્યાવસાયિક કારકીર્દીની પહેલી ઈનિંગ્સ પૂરી થયેલી ડિક્લેર કરી. ૩૮ વર્ષની એ સફર દરમ્યાન સાવ એકડેથી મંડાણ કરવાના પ્રોજેક્ટ્સ, કે પ્રોજેક્ટ શરૂ થયા પછીના સમયની માવજત કે પછી તેની વિકાસ વૃધ્ધિની ક્ષિતિજો આંબવા જેવી અનેકવિધ જવાબદારીઓ સંભાળવાની તકો મળતી રહી. સાવ લઘુ એકમથી લઇને મધ્યમ કક્ષાનાં અને પછી તો ઘણા મોટાં સ્તરનાં એન્જિનિયરીંગ એકમોમાં મૅનેજમૅન્ટનાં લગભગ દરેક પાસાંસાથે પણ કામ કરવાના અનુભવો પણ મળ્યા. કદી પણ ન ખેડાયેલી કેડીઓ ચાતરવાના અનેક પ્રસંગોમાં સરિયામ નિષ્ફળતાઓને પણ પચાવવાના પાઠ પણ ભણવા મળ્યા. એ સમય બહુ પડકારોની વચ્ચે વીતતો રહ્યો.